***อย. ไทย –* TGA *ออสเตรเลีย ขยายความร่วมมือ  
เสริมสร้างความเข้มแข็งการกำกับดูแลยาและเครื่องมือแพทย์***

อย. ไทย - TGA ออสเตรเลีย ร่วมลงนามหนังสือขยายขอบเขตและระยะเวลาความร่วมมือในการพัฒนามาตรฐานกำกับดูแลผลิตภัณฑ์ยาและเครื่องมือแพทย์ ซึ่งที่ผ่านมาประสบความสำเร็จในการพัฒนาเทคนิคประเมินยาหลายตำรับ ทำให้ประชาชนเข้าถึงยาที่มีประสิทธิภาพและปลอดภัยได้ด้วยความรวดเร็ว

วันนี้ (20 กุมภาพันธ์ 2567) สำนักงานคณะกรรมการอาหารและยา (อย.) ร่วมกับหน่วยงาน Therapeutic Goods Administration (TGA) ซึ่งเป็นหน่วยงานกำกับดูแลผลิตภัณฑ์ทางการแพทย์ของออสเตรเลีย นำทีมโดย Mr. Michael Wiseman, Assistant Secretary, International Regulatory Branch, TGA จัดพิธีลงนามหนังสือแลกเปลี่ยนความร่วมมือ (Exchange of Letter) เพื่อขยายขอบเขตและระยะเวลา  
การดำเนินการโครงการ Indo-Pacific RSP ออกไปจนถึงปี พ.ศ. 2570 ทั้งนี้ อย. และ TGA ลงนามบันทึก  
ความเข้าใจว่าด้วยผลิตภัณฑ์เพื่อการบำบัดรักษาโรค เมื่อปี พ.ศ. 2564 ผลลัพธ์ของความร่วมมือที่ผ่านมา   
อาทิเช่น TGA ให้ความช่วยเหลือทางด้านเทคนิคในการประเมินทะเบียนตำรับยารักษามาลาเรีย (Tafenoquine) ผลิตภัณฑ์ยีนบำบัดที่ใช้รักษากล้ามเนื้ออ่อนแรงในเด็ก (Zolgensma) ยาต้านรีโทไวรัส (Pifeltro) เป็นต้น ส่งผลให้ประชาชนไทยสามารถเข้าถึงยาที่มีคุณภาพ มีประสิทธิภาพ และมีคุณภาพ นอกจากนี้ TGA สนับสนุนการพัฒนาระบบการยื่นเอกสารตำรับยาแผนปัจจุบันแบบอิเล็กทรอนิกส์ หรือ Thai RIMS ซึ่งเป็นการอำนวยความสะดวกให้กับผู้ประกอบการในการขึ้นทะเบียนอีกด้วย

**โดยนายแพทย์ณรงค์ อภิกุลวณิช เลขาธิการคณะกรรมการอาหารและยา อย.** เปิดเผยว่า   
ความร่วมมือในวันนี้เป็นก้าวที่สำคัญของ อย. และหน่วยงาน TGA ที่จะนำไปสู่มาตรฐานการกำกับดูแลที่สูงที่สุด  
บนเส้นทางเดินร่วมกัน ความเป็นเลิศทางด้านกฎระเบียบให้เป็นไปตามมาตรฐานสากลและเป็นการแสดงถึง  
ความพยายามระดับโลกในการรับรองความปลอดภัยและประสิทธิภาพของผลิตภัณฑ์ทางการแพทย์อีกด้วย   
ซึ่งหน่วยงาน TGA เป็นพันธมิตรสำคัญที่ช่วยผลักดัน อย. สู่ความเป็นเลิศทางด้านกฎระเบียบให้เป็นไปตามมาตรฐานสากล โดยอาศัยความเชี่ยวชาญในการกำกับดูแลผลิตภัณฑ์ของทั้งสองประเทศ ผ่านการเสริมสร้างขีดความสามารถในการกำกับดูแลผลิตภัณฑ์ทางการแพทย์ ทั้งด้านคุณภาพ ความปลอดภัย ประสิทธิภาพ และการสื่อสารความเสี่ยง เพื่อให้ผู้ป่วยสามารถเข้าถึงผลิตภัณฑ์ที่มีคุณภาพ ปลอดภัย และรวดเร็ว

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

***วันที่เผยแพร่ข่าว* 20 *กุมภาพันธ์ 2567 / ข่าวแจก* 75 *ปีงบประมาณ พ.ศ.* 25*67***